האייפאד יציל את העיתונים? הגולשים ישלמו כסף? בפיליפינים ימשיכו לחסל עיתונאים? בסין ימשיכו לצנזר את האינטרנט? ועוד שאלות בנושאי תקשורת מהרשת העולמית
 לא יודע אם שמתם לב, אבל אפל השיקה בשבוע שעבר מוצר חדש שאמור לשנות את החיים שלכם מקצה לקצה. בעוד שיש מי שסבור שמחשב הלוח החדש, iPad, יציל את ענף העיתונות, ניתן גם לאתר קולות סקפטיים יותר. כך או כך, דומה שדווקא אלה שניצלו את ההייפ התקשורתי הלחלוטין מוגזם כדי להשתעשע על חשבונם של סטיב גובס וחבורתו יצאו כאשר ידם על העליונה. ההשוואה בין ה-iPad לטמפון, למשל, משעשעת מאוד. וגם התעלול של יזם רשת בשם גייסון קלקניס, ששיכנע את קוראי הטוויטר שיש בידיו גרסת בטא של המכשיר המדובר, ושגרם ללא מעט כלי תקשורת (ביניהם ה"ניו-יורק טיימס" ורויטרס) לכתוב שטויות בלתי מבוססות, בהחלט היה מוצלח.  הסופר גיי.די סלינגר מת. מגזין הסאטירה "The Onion" אמנם הצליח להגיד כל מה שיש להגיד על המאורע באמצעות כותרת של שש מלים, ובכל זאת, עוד כמה מלים: כאן תוכלו לקרוא את 13 הסיפורים הקצרים שפירסם סלינגר במהלך השנים ב"ניו-יורקר". כאן תוכלו לקרוא מאמר מה"ניו-יורקר" שפורסם ב-2001 לכבוד חגיגות החמישים ל"תפסן בשדה השיפון". כאן תוכלו להיזכר בנסיונו הכושל של כתב ה"אסקווייר" לראיין את סלינגר, ב-1997. כאן תוכלו לראות תצלום לוויין של החווה המבודדת בניו-המפשיר שבה בילה סלינגר את מרבית שנותיו. ואילו כאן ינסו להסביר לכם מדוע סלינגר כבר אינו רלבנטי. אתם לא מוכרחים להשתכנע.  נמאס לכם לקרוא עיתונים? אז אולי באמת הגיע הזמן להתחיל ללבוש אותם.  כיצד מכינים כתבה למהדורת החדשות? העיתונאי והקומיקאי הבריטי צרלי ברוקר מדגים. מדויק ומצחיק.  "חינם זה כל-כך 2009", אמרה בשבוע שעבר אליזבת מרדוק (הבת של רופרט) במהלך כנס שבו ניסתה לשכנע את מאזיניה שרשתות חברתיות הן כלי השיווק של העתיד. שכן, איפה עוד תוכלו למצוא קבוצת מיקוד פרסומית גדולה, חברותית ונעדרת מודעות שכזאת?  מחקר חדש שפורסם בשבוע שעבר מעריך שתעשיית המגזינים האמריקאית תאבד 35% נוספים משוויה עד 2014.  כמה אתרי חדשות צרפתיים מרכזיים, שהחליטו ללכת בעקבות ה"ניו-יורק טיימס", הודיעו השבוע שיתחילו לגבות תשלום עבור צפייה בתכנים שהם מציעים לגולשים. מנגד, אלן רוסברידגר, עורך ה"גרדיאן", מסביר מדוע העיתון שלו ימשיך לספק תוכן בחינם. כאן תוכלו לקרוא את הפרשנות של מייקל וולף מ"ניוזר" למהלך הדווקאי של ה"גרדיאן".  ובידיעה משעשעת שקשורה לנושא הקודם: "ניוזדיי", שהתחיל כבר לגבות תשלום עבור תכניו, עושה כמיטב יכולתו להסביר מדוע התוכנית שלו מצליחה, חרף העובדה שהתנועה באתר שלו צנחה ב-50% בחודשים האחרונים, ואף שעד עתה נרשמו לשירות המנויים רק 35 פראיירים.  התקשורת הזרה, תמיד בעקבות האקשן, נוטשת את יפן לטובת סין.  ואם כבר סין, רשתות פרטיות מאפשרות ליותר ויותר גולשי אינטרנט סינים לעקוף את הצנזורה המקומית ולגשת לאתרים "אסורים", דוגמת יוטיוב ופייסבוק.  בית-משפט בפיליפינים אסר בשבוע שעבר את רוצחו של עיתונאי רדיו מקומי. זוהי בסך-הכל ההרשעה השישית מתוך כמאה מקרי רצח של עיתונאים במדינה זו מאז שנת 2001.  אייפאד, שמייפאד. כלי התקשורת הפופולרי ביותר בפינלנד הוא עדיין הרדיו.